Skatten på sjørøverøya

***Skatten på sjørøverøya***, også kjent som ***Skattøya***, er en eventyrroman av den skotske forfatteren Robert Louis Stevenson om pirater og nedgravd gull. Boken kom ut første gang den 23. mai 1883. Før den kom ut i Storbritannia hadde den allerede vært publisert som føljetong med tittelen *The Sea-Cook* («Sjøkokken») i ungdomsmagasinet *Young Folks* mellom 1881–1882. I bokform fikk den tittelen *Treasure Island; or, the mutiny of the Hispaniola* («Skattøya, eller mytteriet på Hispaniola»). Stevenson benyttet seg da av pseudonymet kaptein George North.

Romanen har tradisjonelt blitt betraktet som en fortelling for alle aldre, og *Skattøya* er en eventyrfortelling kjent for sin atmosfære, figurer og handling og dessuten som ironisk og besk kommentar på moralens tvetydighet — som hos Long John Silver. Innflytelsen som *Skattøya* hadde på den populære og allmenne oppfatningen av pirater, har vært meget stor, blant annet skattekart markert med en «X», store ølkrus, «det svarte merke», tropiske øyer og sjøfolk med trefot og en papegøye på den ene skulderen.

Boken ble Stevensons gjennombrudd. Stevenson var 30 år da han begynte å skrive denne romanen. Harold Augustin Calahan skrev romanen *Tilbake til Sjørøverøya* (1935) som en fortsettelse av *Skatten på Sjørøverøya*.

## Historien

Fortellingen finner sted på midten av 1700-tallet. Jim Hawkins er en ung gutt på vertshuset Admiral Benbow nær Bristol i England, som faren til Jim bygde. Der bor han sammen med sin mor og far og en fast gjest ved vertshuset, en tidligere kaptein som er meget truende, men ettersom han betaler fire gullstykker hver måned på forskudd, lar de ham bli siden de trenger pengene. 

En dag kommer en mørk og dyster person til vertshuset. Han går under navnet Svarte Hund og er kommet for å prate med kapteinen. Når disse to personene begynner å samtale overhører Jim en del av samtalen deres. De to herrene begynner etter hvert å bli ganske høylytte og ender til slutt opp med å slåss. Kapteinen klarer å såre Svarte Hund, men faller selv i svime etter at Svarte Hund har rømt. Kapteinen forteller Jim etterpå at Svarte Hund er en pirat og at han kommer til å komme tilbake med flere menn. Han babler også usammenhengende om en kaptein Jonas Flint. 

Dagen etter at faren til Jim dør, kommer det en blind pirat som oppsøker kapteinen. Han heter Pew, og han gir kapteinen "det svarte merket", som er et piratsymbol som betyr at en har et ultimatum som skal være avgjort før klokken 10 den kommende natten. Få minutter etter at Pew har gått, dør kapteinen av et slag. Jim og moren bestemmer seg for å åpne kisten til kapteinen som han har under sengen, for å hente resten av pengene han skylder dem. Fru Hawkins har bestemt seg for kun å ta det kapteinen skylder, verken mer eller mindre. Det er ikke bare penger de finner. De finner også et kart med en **X**, men de rekker ikke mer enn å se på pengene før de hører at det er noen som kommer løpende mot huset. Jim og moren kommer seg ut akkurat i tide til å se Pew og noen andre storme huset. Pew og mennene ransaker kapteinens rom og finner at kartet er borte, men de rekker ikke mer før det høres et fløytesignal, og alle piratene unntatt Pew stikker. De kommer ikke langt nedover veien før de ser tollbetjenter som har sett skipet til piratene og dermed forsto at noe skjedde. Da Pew forstår at han er latt i stikken av de andre, prøver han å flykte, men blir nedtrampet av tollernes hester og dør på stedet.

Jim forstår at kartet må være meget verdifullt, og Jim og moren hans bestemmer seg for at han skal besøke doktor Livsley og godseier John Trelawney. Sammen med Jim finner de ut at det må være et skattekart, men det er ikke et hvilket som helst skattekart. Det er kartet til den berømte, fryktede Kaptein Jonas Flint, som har vært død en stund. De bestemmer seg for å samle et mannskap for deretter å finne Flints skatt.

Jim, Trelawney og doktor Livsley drar deretter til nærmeste by og samler mannskapet de trenger for å dra på ekspedisjon på Trelawneys skip Hispaniola.

En dag Jim sitter i epletønnen på skipet, overhører han kokken på skipet, Long John Silver, og et par andre av mannskapet idet de planlegger et mytteri. De eneste som tilsynelatende ikke er med på mytteriet er Trelawney, doktor Livsley, Trelawneys tjener, kaptein Smollett og noen få andre.

Jim forteller hva han har hørt til Trelawney, og de bestemmer seg for å ta med de trofaste og forlate skipet når de nesten er fremme ved øyen. Idet de ankommer øyen lager de en festning for å beskytte seg i tilfelle piratene kommer til å angripe, ettersom de har kartet som trengs for å finne skatten til Flint. 

Senere i historien blir Jim stilt ovenfor tøffe og moralske avgjørelser som ikke bare får følger for ham selv, men også for hans følgesvenner. Jim møter også en forlatt mann på øya som kaller seg Ben Gunn. Han har vært etterlatt der i tre år og kjenner godt til pirater.

Jim blir også tvunget til å drepe, men han får også oppleve at det er mange sider ved Long John Silver som både er gode og onde, men de sidene kommer an på hvordan han er stilt i den daværende saken. Det blir også et kappløp om å finne kaptein Jonas Flints bortgjemte skatt, mellom piratene og Jims følgesvenner.

## Romanens figurer
### Jim Hawkins
Jim er hovedpersonen som vi følger igjennom hele historien. Vi får høre hele historien fra hans synsvinkel, med unntak av noen få kapitler hvor vi hører historien fra doktor Livesley.

Jim prøver alltid å gjøre det rette, men til tider gjør han ikke annet enn å ødelegge for sine følgesvenner. Men selv om han gjør mye galt, gjør han også mye godt. Det er for eksempel han som overhører at piratene planlegger et mytteri, og advarer de andre om dette, og det var også han som tok over skipet fra piratene mens de var gått i land for å få tak i skattekartet.

### Long John Silver

Silver har tidligere seilt sammen med kaptein Jonas Flint. Selv om Flint er en av de mest fryktede pirater som noen gang har levd, var det kun én person som Flint selv fryktet: Silver. Han har kun ett ben, antakelig fordi det andre er blitt amputeret etter sykdom eller et sjøslag.

Silver er den som blir leder for opprørerne på skipet. Det er han som tar alle avgjørelsene, selv om det kan bli en upopulær beslutning. Det er ingen av piratene som tør å møte ham i kamp selv om de til tider er misfornøyde med hans avgjørelser. Silver har en svakhet for Jim og ønsker at det skal gå bra med ham selv om han til tider er truende mot ham og det faktum at Jim står på de snilles side under jakten på skatten.

Silver har en delt personlighet i likhet med Jekyll/Hyde i Stevensons *[[Dr. Jekyll og Mr. Hyde]]*. Han er til tider snill og til tider meget ondskapsfull. Men uansett hvordan han oppfører seg og hvilken side han velger å stå på, velger han den siden som han selv tjener mest på å stå på.

### Viktige bipersoner
***Kaptein Billy Bones**: Leide rom hos Jims familie, er alkoholiker, tidligere venn av Flint og pirat. Han er også meget voldelig. Han har Flints skattekart, noe som fører til at han en dag mottar det sorte merket.
***Godseier John Trelawney**: En rik mann som også er en meget god skytter. Han er til tider naiv, eksempelvis når han velger å ta Long John Silver på ekspedisjonen, og han gjør også alt han kan for å få tak i skatten
***Doktor Livesey**: En doktor og en god venn av Trelawney. Han er meget klok og setter menneskeliv høyt. Han er svært aktet i byen han bor i. Vi ser også en kort periode historien fra doktorens synsvinkel.
***Kaptein Alexander Smollett**: En  viljesterk og kampdyktig mann. Han er blitt engasjert som kaptein på Hispaniola av Trelawney og er en meget viktig brikke i kampen for å finne skatten. Han hater pirater og skurker, og han forråder aldri sine venner uansett hvor dårlig det ligger an for dem.
***Israel Hands**: Tidligere pirat og en av Silvers menn under mytteriet.
***Tom Morgan**: Tidligere pirat fra Flints skip, også med på mytteriet.
***Job Anderson**: En av lederne sammen med Silver, som dør etter at de stormer fortet til Trelawney og hans menn. Han har tidligere seilt sammen med både Flint og Silver.
***Ben Gunn**: En halvgal person som Jim møter på øya. Han er tydeligvis tidligere pirat og har en sykelig lengsel etter ost. Han ble forlatt på øya av pirater tre år før Jim og de andre ankommer. Han er også en tidligere bekjent av Flint. Han har bestemt seg for å bli en snill person og forakter nå alt som har med pirater å gjøre.
***Pew**: En blind pirat. Han er også en tigger og morder. Han er venn av Silver og Flint. Det er han som leder banden som kommer for å ta kartet som Bones har. Han blir forlatt idet piratene rømmer og kort etter tråkket i hjel av hestene til tollerne når han forsøker å flykte.
***Kaptein Jonas Flint**: En avdød pirat som var meget fryktet i sin tid. Han har laget et kart til alle skattene som han har samlet igjennom livet. Han seilte mye med Silver mens han levde. Han fryktet også Silver selv om han var hans venn, da Silver er en glimrende taktikker og lumsk til overtale andre pirater.
***Sorte Hund**: En fattig, tidligere pirat som antakelig er en venn av Silver og tidligere venn av kaptein Flint. Han er ikke mye med i boken. Han blir observert av Jim når han og Trelawney er i kroen til Silver, men han slipper unna.

## Film, TV og teater

Det er blitt laget over 50 filmer og TV-versjoner, her er noen av de mest kjente:

**Film**
* 1918 – *[[Treasure Island (film, 1918)|Treasure Island]],* stumfilm med nesten bare barn og tenåringer i rollene
* 1920 &ndash; *[[Røverguldet paa Treasure Island]]* (*Treasure Island*), stumfilmversjon med Shirley Mason
* 1934 &ndash; *Treasure Island*, første versjon med lyd, med Jackie Cooper og Wallace Beery. MGM-produksjon
* 1937 &ndash; *Treasure Island*, russisk versjon med Osip Abdulov og Nikolai Cherkasov, med musikk av Nikita Bogoslovsky
* 1950 &ndash; *Treasure Island*, med Bobby Driscoll og Robert Newton. Den første Disney-filmen med mennesker som ikke var tegnet. Det ble også laget en oppfølger til denne filmen i 1954, som fikk navnet *Long John Silver*. 
* 1971 &ndash; *Treasure Island*, film fra Litauen med Boris Andreyev, med musikk av Alexei Rybnikov
* 1971 &ndash; *Animal Treasure Island*. Animert film. Regi Hiroshi Ikeda og manus Takeshi Iijima og Hiroshi Ikeda
* 1972 &ndash; *Treasure Island*, med Orson Welles 
* 1988 &ndash; *Treasure Island*, kritikerrost, sovjetisk animasjonsfilm i to deler
* 1996 &ndash; *Muppet Treasure Island*, med Muppetene 
* 1999 &ndash; *Treasure Island*, med Kevin Zegers og Jack Palance 
* 2002 &ndash; *Treasure Planet*, animert fremtidsfilm fra Disney, med mange likheter med Stevensons bok

**TV**
* 1966 &ndash; *Die Schatzinsel*, tysk-fransk produksjon for den tyske TV-kanalen ZDF 
* 1970-tallet &ndash; Tegneserie med «Mr. MaGoo» {Jim Backus} som Long John Silver
* 1978 &ndash; *Treasure Island (Takarajima)*, japansk tegneserieproduksjon av boken
* 1982 &ndash; *Treasure Island*, den mest kjente russiske versjonen, animert, med Oleg Borisov som John Silver 
* 1990 &ndash; *Treasure Island*, med Christian Bale, Charlton Heston og Pete Postlethwaite. En TV-film skrevet, produsert og regissert av Hestons sønn Fraser C. Heston
* 1993 &ndash; *The Legends of Treasure Island*. En animert versjon som er inspirert av boken
* 2012  - Treasure Island, med Eddie Izzard

Det er også laget en menge tegnede og animerte versjoner av Disney.

**Teater**
 
* 1989 &ndash; Chateau Neuf i Oslo satte opp sin versjon. Regi/koreografi Toralv Maurstad / David Toguri. Med blant annet brødrene Henki og Lasse Kolstad.
* 2004 &ndash; Radioteatret i Norge laget en versjon som ble sendt i 2004. Regi ved Åsmund Fedje og stemmer av Eindride Eidsvold, Christian Barmen, Bjørn Floberg og Kai Remlov.
* 2007 &ndash; Rogaland Teater / Kulturkompaniet på Natvigs Minde i Stavanger. Regissør: Lars Erik Holter. Skuespillere: Lasse Holdhus, Ragnhild Arnestad Mønness, Glenn André Kaada, Jens Wergeland, Marco Kanic, Ragnhild Tysse, Rolf Kristian Larsen og Kim Sigurd Falk Jørgensen.
* 2008 &ndash; Rogaland Teater / Kulturkompaniet på Natvigs Minde i Stavanger. Regi: Bjørn Ravn Carlsen. Musikalsk ansvarlig: Nils Christian Fossdal. Skuespillere: Rolf Kristian Larsen, Vegar Hoel, Mats Eldøen, Nils Christian Fossdal, Christian Eriksen, Kim S. Falck-Jørgensen.

## Referanser


## Eksterne lenker
* ''Treasure Island'', skannede og illustrerte bøker hos Internet Archive
* ''Treasure Island'', 1911 Scribner's, illustrert av N. C. Wyeth. 
* ''Treasure Island'', 1915 Harpers,  illustrert av Louis Rhead.
* ''Treasure Island'', 1912 Scribner's «Biographical Edition», inkluderer essayer av herr og fru Stevenson.
* ''Treasure Island'' , HTML-versjon, inkluderer illustrasjoner av N. C. Wyeth
* ''Treasure Island'', med en introduksjon og merknader av Franklin T. Baker (Columbia University, 1909).
* ''Treasure Island'', lydbok fra LibriVox